**Zápisnica**

zo snemu Slovenského spolku SCRABBLE,

konaného dňa 28. septembra 2013 v Liptovskom Mikuláši.

**Program :**

1. Zhodnotenie činnosti spolku za roky 2012-2013
2. Plán činnosti na sezónu 2013/2014
3. Finančný stav spolku
4. Voľba Rady a kontrolóra
5. Rôzne
	1. Snem otvoril a prítomných privítal úradujúci predseda SSS Rastislav Michalka. Snemu sa zúčastnilo 29 členov spolku a boli doručené 2 splnomocnenia. Predseda vo svojom príspevku zhodnotil činnosť spolku – kvalifikačné turnaje a Majstrovstvá Slovenska, internetové turnaje, písomné súťaže, Majstrovstvá Slovenska vo vykladacom Scrabble, Slovenský pohár, súťaže Hviezda východu a o Pohár Nitrianskeho kniežactva, kvalifikáciu na majstrovstvá sveta v anglickom Scrabble, turnaje pre žiakov a študentov v Partizánskom, Nitre a Liptovskom Hrádku a prázdninový scrabbleový kemp v Chorvátsku. Poďakoval sa všetkým organizátorom spomínaných súťaží. Ocenil spoluprácu s firmou Mattel, vďaka čomu sa nám podarilo zabezpečiť nové scrabblovnice. Negatívom bolo nezaregistrovanie spolku pre príjem financií z 2% daní.

Hospodárka spolku Brigita Stašková apelovala na organizátorov, aby včas odovzdávali účtovné doklady po skončení turnaja.

* 1. V sezóne 2013/2014 sa uskutoční 11 kvalifikačných turnajov a vyvrcholením budú Majstrovstvá Slovenska 4. – 5. októbra 2014 v Liptovskom Mikuláši. Kompletný harmonogram turnajov bude vypracovaný a zverejnený v dohľadnej dobe. Takisto budú prebiehať internetové turnaje a písomné súťaže, majstrovstvá Slovenska vo vykladacom Scrabble a Slovenský pohár.
	2. Na účte SSS je **820 eur**.
	3. Pred samotnou voľbou členov Rady navrhla Viera Jambrichová aby každý z prítomných členov navrhol 4 kandidátov. Z navrhnutých kandidátov kandidatúru prijali: Eva Zahradníková, Ivan Pastucha, Erika Tomková, Filip Záleský a Slavomír Kohútik. Pred voľbami bola ešte zvolená volebná komisia – predsedkyňa Jana Jalčová a členky Mária Slezáková a Miroslava Janikovičová. V tajnej voľbe boli za členov Rady zvolení – **Eva Zahradníková, Ivan Pastucha a Slavomír Kohútik**. Novozvolená Rada si potom na svojom prvom zasadnutí zvolila spomedzi seba predsedkyňu **Evu Zahradníkovú**. Za kontrolóra bola navrhnutá a kandidatúru prijala **Erika Tomková**. Hlasovaním členov spolku bola zvolená za kontrolórku.
	4. Rôzne

Diskusia k súťažného poriadku – odhlasované zmeny:

* Na všetkých turnajoch určí začínajúceho hráča program Swiss Perfect.
* Zmena penalizácie neoprávnenej námietky: Prvá neoprávnená námietka proti platnosti slova bude penalizovaná stratou 5 bodov bez straty ťahu, každá ďalšia neoprávnená námietka proti platnosti slova prinesie stratu ťahu bez straty bodov. Všetky iné neoprávnené námietky (proti nezapisovaniu ťahov, neplatnej výmene písmen, nesprávnemu počtu písmen v zásobníku alebo nesprávnemu spočítaniu bodov) budú penalizované vždy stratou 5 bodov.
* V bode 2.2 Priebeh partie vypustiť vetu: „V prípade, že hráč spustí čas súperovi pred zahlásením hlavného slova, počtu bodov alebo písmena miesto žolíka, je takýto ťah neplatný a hráč musí vložiť položené písmená späť do zásobníka.“
* Zmena penalizácie za nezapisovanie ťahov – po vznesení námietky (po vložení prvého písmena do zásobníka) sa súperovi anulujú všetky nezapísané ťahy.
* Zahranie ťahu s menej ako 7 písmenami v zásobníku (pričom vo vrecúšku sú ešte písmená) sa penalizuje stratou ťahu a hráč si musí doplniť písmená do zásobníka.
* Kontrolovať pri námietke platnosť slov v slovníkoch (okrem elektronického slovníka El Siňo) môže len rozhodca alebo určená tretia osoba, nie dotknutí hráči.
* Pri určovaní konečného poradia sa ako pomocné kritérium použije Bucholz namiesto doteraz používaného Median Bucholz.

Iné:

* Zabezpečiť putovný pohár pre majstra Slovenska vo vykladacom scrabble.
* Nerobiť zmeny v súťažnom poriadku počas sezóny.

V Liptovskom Mikuláši, 29. 9. 2013

Zapísal: Ivan Pastucha Schválila Rada SSS

Eva Zahradníková

Ivan Pastucha

Slavomír Kohútik